Gevreesde reeksmoordenaar doen aansoek om paroolSteward “Boetie Boer” Wilken (Foto via Facebook) Stewart Wilken (55), ook bekend as Boetie Boer, ’n veroordeelde reeksmoordenaar van Port Elizabeth, het aansoek gedoen om parool. Wilken is op 20 Februarie 1998 skuldig bevind op sewe aanklagte van moord en twee aanklagte van sodomie en is sewe lewenslange vonnisse opgelê. Hy word by die St Albans-gevangenis aangehou. Nobuntu Gantana, woordvoerder van die departement van korrektiewe dienste, het aan Maroela Media bevestig Wilken kom nog nie in aanmerking vir parool nie. “Die oortreder het aansoek gedoen om parool en sy profiel is by die minister van justisie en korrektiewe dienste ingedien vir aanbeveling kragtens die Wet op Korrektiewe Dienste,” het Gantana bygevoeg. ŉ Besluit is dus nog nie gemaak nie. Wilken word beskou as ’n uiters ongewone reeksmoordenaar omdat hy twee verskillende groepe mense vermoor het: vroulike prostitute en jong seuns. Hy het ook sy eie dogter en stiefseun vermoor. Wilken het in 1990 begin moor en is in Januarie 1997 aangekeer. Hy was in Port Elizabeth aktief. Die forensiese sielkundige dr. Micki Pistorius, het tydens Wilken se verhoor in die hooggeregshof gesê Wilken voldoen aan die “klassieke profiel van ŉ reeksmoordenaar” en “sal weer moor wanneer die geleentheid hom voordoen – of hy in die tronk of buite is”. Sy word beskou as een van die land se voorste kenners oor reeksmoordenaars. Pistorius het aan regter Chris Jansen gesê die rehabilitasievooruitsig van reeksmoordenaars is “nul”.